Hannu Väliaho

**Kysymyksiä 2. Pietarin kirjeestä**

 **Lyhenteitä:**

VT Vanha testamentti

UT Uusi testamentti

KR38 Kirkkoraamattu vuosilta 1933/38 (vanha raamatunkäännös)

KR92 Kirkkoraamattu vuodelta 1992 (uusi raamatunkäännös)

JKR Jumalan kansan Raamattu, Uusi Tie 1993

RK Uusi testamentti, Raamattu Kansalle ry. 1999

**Huom. 1.** 2. Piet. on jaettu kappaleisiin kuten RK:ssa. Nämä kappaleet on numeroitu 2,…,9. Kappaleena 1 on Johdanto. Kysymykset on numeroitu siten, että ensin on kappaleen numero ja sitten pisteen jälkeen tulee kysymyksen juokseva numero kappaleen sisällä.

**Huom. 2.** Kysymykset pohjautuvat KR38:aan. Rinnalla käytetään muita käännöksiä.

**Huom. 3.** Tästä kysymyssarjasta on vetäjiä varten olemassa laajennettu versio, jossa useisiin kysymyksiin on annettu vastausvihjeitä. Tämän laajennetun version voi tilata osoitteesta
uudenmaankl@sekl.fi

**1. Johdanto**

Vastaanottajien seurakunnissa esiintyi vääriä opettajia, jotka yrittivät eksyttää uskovia. Lue 2:1–3 ja 3:3–4.

**1.1.** Missä asioissa harhaopettajat olivat väärässä?

**1.2.** Miten harhaopettajat suhtautuivat Kristuksen tulemukseen?

**1.3.** Miten Kristuksen paluu ja tuomio liittyvät toisiinsa?

**1.4.** Miten harhaopettajat perustelivat syntielämäänsä?

Pietari kirjoitti kirjeensä varoittaakseen lukijoita harhaopista ja kehottaakseen heitä pyhään elämään.

**2. Alkutervehdys (1:1–2)**

**2.1.** (1:1) (a) Kirjeen lähettäjä, apostoli Pietari, on Kristuksen palvelija, oikeastaan Kristuksen orja. Mitä tämä merkitsi käytännössä? (b) Olemmeko mekin Kristuksen orjia? (c) Miten se näkyy elämässämme?

**2.2.** (1:1) (a) Mitä se tarkoittaa, että usko saadaan? (b) Miten se saadaan? (c) Millä lailla usko on meille kallis? (d) Mitä uskon säilyttäminen saattaa maksaa?

**2.3.** (1:1) Kirjeen saajilla, pakanakristityillä, oli sama usko kuin Pietarilla ja hänen työtovereillaan, ts. juutalaiskristityillä. (a) Miten Pietari oli oppinut sen, että pakanakristityillä on sama asema Kristuksen seurakunnan jäseninä kuin juutalaiskristityillä? (b) Miksi tämä oli ollut vaikea oppia? (c) Oliko apostoleilla jotenkin jalompi usko kuin meillä?

**2.4.** (1:1) KR92: Uskon on antanut Jumalamme ja Vapahtajamme Jeesus Kristus. (a) Ketä ”Jumalamme” tässä tarkoittaa? (b) Mitä tämä kertoo Isän ja Pojan suhteesta?

**2.5.** (1:2) (a) Miten me voimme tulla yhä enemmän osallisiksi Jumalan armosta ja rauhasta (KR92)? (b) Miten uskoontulo heijastuu ihmisen tunne-elämään? (c) Jos uskova ei tunne Jumalan rauhaa sydämessään, onko Jumala hylännyt hänet? (d) Mitä Kristuksen tunteminen on? (e) Millaisia kuvia ja sanontoja UT käyttää uskovien yhteydestä Kristukseen? (f) Mitä ”aivousko” on? (g) Mitä mieltä olet uudestisyntymiseen liitetystä sanonnasta: ”Usko putosi puoli metriä päästä sydämeen”?

**2.6.** (1:1–2) Pietari käyttää Jeesuksesta neljää eri nimitystä: Vapahtaja, Jumala, Kristus ja Herra. (a) Mitä Vapahtaja tarkoittaa? (b) Mitä eri puolia Jeesuksesta edellä mainitut neljä nimitystä ilmentävät? (c) Mitä ajattelet ihmisestä, joka haluaa pitää Jeesusta Vapahtajanaan mutta ei Herranaan?

**3. Usko ja sen hedelmät (1:3–11)**

Jakeissa 1:3–4 puhutaan Jumalan antamista pelastuslahjoista. Näissä jakeissa ”hän” on todennäköisesti Jeesus Kristus.

**3.1.** (1:3) (a) Mihin uskovan kasvu ja hedelmän kantaminen perustuvat? (b) Millaisesta Jumalan voimasta tässä on kysymys? (c) Mitä jumalisuus tarkoittaa? (d) Miksi emme voi saada aikaan jumalisuutta omin voimin? (e) Milloin ihminen saa käyttöönsä kaiken, mitä jumaliseen elämään tarvitaan? (f) Mitä sinulle merkitsee tieto, että sinulla on käytettävissäsi kaikki, mitä jumaliseen elämään tarvitaan? (g) Ihmiset pyrkivät usein täydentämään Kristuksen työtä ylimääräisillä vaatimuksilla. Esimerkiksi joku saattaa sanoa sinulle, että et ole edes kunnon kristitty, jos et ole puhunut kielillä. Mitä vastaat hänelle?

**3.2.** (1:3) (a) Mitä ”kutsuttu” tarkoittaa UT:n kirjeissä? (b) Entä evankeliumeissa? (c) Missä yhteydessä UT:ssa puhutaan Kristuksen kirkkaudesta? (d) Mitä Kristuksen täydellisyys (JKR: hyvyys) voisi olla?

**3.3.** (1:4) Mistä lupauksista tässä on kyse?

**3.4.** (1:4) (a) Mitä uskovan tuleminen osalliseksi jumalallisesta luonnosta tarkoittaa? (b) Arvioi seuraavia vaihtoehtoja:

1. Ihminen tulee olemukseltaan jumalalliseksi.
2. Ihminen tulee synnittömäksi (turmeltunut luonto tulee pois juuritetuksi).
3. Kyseessä on jumalasuhteen syntyminen ja pelastukseen liittyvien lahjojen saaminen.

**3.5.** (1:4) Uskoon tullessaan ihminen tulee osalliseksi joistakin Jumalan ominaisuuksista (esim. vanhurskaus, pyhyys, totuus, rakkaus, rauha, ilo). Kuinka täydellistä tämä osallisuus on?

**3.6.** (1:4) (a) Missä eri merkityksissä UT käyttää sanaa maailma? (b) Mikä merkitys sanalla maailma on tässä jakeessa? (c) Mitä pakoon pääseminen (KR92) maailman turmeluksesta merkitsee?

**3.7.** (1:5) (a) Mihin sanat ”sen tähden”viittaavat? (b) Jumala on jo lahjoittanut meille kaiken, mitä tarvitsemme. Miksi meidän sitten on itsemme oltava ahkeria hengellisen kypsyyden tavoittelussa? (c) Pietari kehottaa koko seurakuntaa pyrkimään hengelliseen kypsyyteen. Kehotuksessa on siisyhteisöllinen näkökulma. Mitä tämä merkitsee käytännössä?

**3.8.** (1:5–7)Näissä jakeissa Pietari mainitsee seitsemän hyvettä, joissa meidän tulee kasvaa: (1) avut (JKR: hyveet), (2) ymmärtäväisyys (KR92: tieto), (3) itsehillintä (KR92), (4) kärsivällisyys (KR92: kestävyys), (5) jumalisuus, (6) veljellinen rakkaus (uskovien keskinäinen rakkaus), (7) yhteinen rakkaus. (a) Mitä nämä hyveet tarkoittavat ja mihin niitä tarvitaan käytännössä? (b) Onko tässä kyse seitsemästä peräkkäisestä kasvuvaiheesta uskovan elämässä? (c) Miten voimme saada edellä mainittuja hyveitä? (d) Kirjeellään Pietari pyrki varjelemaan seurakuntia harhaopin vaikutukselta. Mikä merkitys tällä hyveluettelolla oli taistelussa harhaoppia vastaan?

**3.9.** (1:8) (a) Jos meillä jo on edellä mainitut hyveet, miten ne voivat vielä kasvaa? (b) Mistä me saam-me halun toimia ja kantaa hedelmää? (c) Joku uskova voi ajatella, ettei hyvillä teoilla ole väliä – pääasia on, että pääsee taivaaseen. Mitä ajattelet tästä?

**3.10.** (1:9) (a) Millainen ihminen on hengellisessä mielessä (1) sokea, (2) likinäköinen, (3) muistamaton? (b) Sovella tätä jaetta harhaopettajiin! (c) Onko meillä vaara tulla sokeiksi, likinäköisiksi ja muistamattomiksi? (d) Arvioi väitettä: hengellisessä elämässä on mahdotonta pysähtyä paikoilleen; uskova joko edistyy tai taantuu.

**3.11.** (1:10) (a) Mitä lankeamisella tarkoitetaan tässä? (b) Mitä ajattelet ns. ikuisesta pelastusvarmuudesta: Kerran uskoon tullut ei voi luopua uskosta? (c) Millaisissa tilanteissa voimme joutua kiusaukseen luopua uskosta?

**3.12.** (1:11) (a) Mitä se sanoo meille, että pääsy Jumalan valtakuntaan tarjotaanmeille? (b) UT:ssa puhutaan sekä nykyisestä että tulevasta Jumalan valtakunnasta (ks. esim. Kol. 1:13 ja 2. Tim. 4:18). Mikä ero näillä valtakunnilla on? (c) Kuinka tietoisuus pääsemisestä tulevaan Jumalan valtakuntaan vaikuttaa meidän kilvoitukseemme? (d) Pääsy Jumalan valtakuntaan tarjotaan runsain määrin. Miten tämä sopii yhteen 1. Piet. 4:18:n kanssa?

**4. Pietari puhuu kuolemastaan (1:12–15)**

**4.1.** (1:12–13) (a) Pietari muistuttaa lukijoita ”tästä” – siis mistä? (b) Mitä se tarkoittaa, että kirjeen vastaanottajat ovat vahvistetut totuudessa? (c) Miksi me tarvitsemme jatkuvasti muistuttamista meille tutuistakin asioista? (d) Miksi evankeliumin sisäistäminen on meille vaikeaa? (e) Mitä vaaroja lukijoilla oli, niin että muistuttaminen oli erityisen ajankohtaista? (f) Mitä herättäminen tässä tarkoittaa? (g) Milloin Pietari itse oli nukahtanut?

**4.2.** (1:13–14) (a) Mitä se kertoo meille, että Pietari sanoo ruumistaan (teltta)majaksi, joka puretaan? (b) Pietari tietää kuolevansa äkisti (KR92 paremmin: kohta). Milloin Jeesus oli ilmoittanut senhänelle? (c) Mistä Pietari tiesi, että marttyyrikuolema oli pian edessä.

**4.3.** (1:15) (a) Miten Pietari voi huolehtia siitä, että lukijat vielä hänen kuolemansa jälkeenkin muistavat hänen opetuksensa? (b) Mitä muistaminen ja toisaalta unohtaminen (j. 9) tarkoittavat Raamatussa? (c) Millaisiin asioihin ihminen keskittyy kuoleman lähestyessä? (d) Esimerkkejä tästä muualta Raamatusta?

**5. Jumalan sana on luotettava (1:16–21)**

**5.1.** (1:16–18) Mistä tilanteesta Pietari kertoo näissä jakeissa?

**5.2.** (1:16) Ilmeisesti harhaopettajat väittivät, että apostolien opetus Kristuksen tulemuksesta perustui viekkaasti sommiteltuihin taruihin. (a) Mitä tarut ovat? (b) Mitä ”viekkaasti sommiteltu” tarkoittaa? (c) Miten Pietari torjuu harhaopettajien väitteen? (d) Mitä se merkitsee meille, että kristinusko perustuu historiallisiin tosiasioihin eikä taruihin?

**5.3.** (1:17–18) (a) Kirkastuksessa Kristus sai Isältä Jumalalta kunnian ja kirkkauden. Mitä kirkkausmerkitsee tässä? (b) Entä mitä kunnia merkitsee? (c) Liittyikö Jeesuksen kirkastuminen pyhällä vuorella jotenkin Jeesuksen toiseen tulemukseen?

**5.4.** (1:19) (a) Mitä ”profeetallinen sana”tarkoittaa? (b) Mitä sanat ”sitä lujempi” kertovat VT:n profetioiden ja apostolien silminnäkijätodistuksen suhteesta? (c) Muistatko jonkin muun raamatunkohdan, jossa Jumalan sanaa verrataan lamppuun? (d) Oletko ollut joskus pimeässä paikassa, jossa olet kipeästi kaivannut valoa? (e) Mitä Pietari tarkoittaa jakeessamme pimeällä paikalla? (f) Miten Jumalan sana luo valoa tähän maailmaan? (g) Mitä päivä tässä merkitsee? (h) Mitä kointähti tarkoittaa? (i) Mitä kointähden syttymisellä (KR92) tarkoitetaan)? (j) Entä kointähden syttymisellä sydämessä? (k) Miksi profetiaa ei enää tarvita Kristuksen palattua?

**5.5.** (1:20) Kenen omasta selityksestä tässä on kyse? Arvioi seuraavia vaihtoehtoja:

1. Kyseessä on kenen tahansa ihmisen selitys (profetian myöhempi tulkinta).
2. Kyseessä on profeetan itsensä selitys (profetian alkuperä.)

**5.6.** (1:21) Pietari kumoaa harhaopettajien väitteen, että profeettojen ennustukset ovat heidän oman mielikuvituksensa tuotteita. (a) Mitä VT:n profetiat todellisuudessa ovat? (b) Kirjoittivatko profeetat kirjansa mekaanisesti Jumalan sanelun mukaan? (c) Miksi me voimme luottaa Raamattuun? (d) Mikä merkitys Raamatulla on uskovan ihmisen elämässä? (e) Mitä tarkoittaa uskonpuhdistuksen periaate ”yksin Raamattu”?

**6. Väärät opettajat ja heidän tuomionsa (2:1–22)**

Pietari kirjoitti toisen kirjeensä harhaopettajien vaikutuksen torjumiseksi. Hän esittelee heidät jakeissa 2:1–3.

**6.1.** (2:1a) Valheprofeetat vanhan liiton aikana. (a) Muistatko VT:sta kohtia, joissa esiintyy valheprofeettoja? (b) Millainen vaikutus näillä valheprofeetoilla oli? (c) Mikä heidän kohtalonsa oli? (d) Miksi Jumala salli näiden valheprofeettojen toiminnan?

**6.2.** (2:1b) Uuden liitonkin aikana seurakunnan keskuuteen ilmaantuu tuon tuostakin harhaopettajia. (a) Miksi nämä harhaopettajat yrittävät levittää harhaoppiaan muillekin? (b) Miksi he tunkeutuvat nimenomaan olemassa oleviin seurakuntiin? (c) He salakuljettavat (KR92) oppejaan seurakuntaan. Mitä tämä tarkoittaa? (d) Miksi he salaavat perimmäiset tarkoituksensa? (e) Miten he kieltävät Herran? (f) Millainen vaikutus harhaopettajilla on seurakunnissa? (g) Mikä näiden harhaopettajien kohtalo on? (h) Miten voimme tunnistaa harhaopettajat?

**6.3.** (2:1, 3). (a) Koska harhaopettajat ovat omaksuneet turmiollisia harhaoppeja, heidän ja heidän seuraajiensa kohtalona on perikato eli turmio. Mitä sillä tarkoitetaan? (b) Miksi tätä perikatoa sanotaan pikaiseksi (JKR)? (c) Mitä sanonnat ”tuomio valvoo” ja ”perikato ei torku” (j. 3b) merkitsevät?

**6.4.** (2:2) (a) Harhaopettajat elivät julkisissa sukupuolisynneissä. Miten on mahdollista, että monet uskovat seurasivat heidän esimerkkiään? (b) Mitä tie tarkoittaa tässä? (c) Mitä totuuden tie tarkoittaa? (d) Mitä totuuden tien häpäisemisellä tarkoitetaan? (e) Millainen vaikutus sillä on?

**6.5.** (2:3) (a) Harhaopettajat olivat ahneita. Mitä ahneus on? (b) Muistatko Raamatusta jonkun nimeltä mainitun ahneen ihmisen? (c) Mitä käskyjä vastaan ahne ihminen rikkoo? (d) Miten me voisimme välttyä ahneudelta? (e) Ahneet harhaopettajat käyttivät valheellisia sanoja (KR92: tekaistuja tarinoita) saadakseen hyötyä uskovista. Voimmeko me joutua ahneuden ja valheiden yhteispelin uhreiksi? (f) Miten voimme välttyä tällaisilta huijauksilta?

Harhaopettajat ovat väärässä kieltäessään tulevan tuomion. Jakeissa 4–10a Pietari perustelee VT:n esimerkeillä, että Jumala tuomitsee synnin tekemisen.

**6.6.** (2:4) Jumala loi kaikki enkelit hyviksi. Miten sitten on mahdollista, että pahoja henkivaltoja on olemassa?

**6.7.** (2:5)(a) Nooa oli vanhurskauden saarnaaja. Mitä se tarkoittaa? (b) Millä tavoin vedenpaisumus on viimeisen tuomion esikuva?

**6.8.** (2:6) (a) Millainen kaupunki Sodoma oli? (b) Millainen pysyvä vaikutus Sodoman ja Gomorran hävityksellä on? (c) Millä tavoinSodoman ja Gomorran tuho on viimeisen tuomion esikuva?

**6.9.** (2:7–8) (a) Millainen mies Loot oli VT:n mukaan? (b) Miten Pietari saattaa kutsua häntä vanhurs-kaaksi? (c) Oletko itse joskus vaivaantunut ympäristössäsi esiintyvän synnin vuoksi? (d) Miten olet toiminut tällaisessa tilanteessa?

**6.10.** (2:9) (a) Mitä voimme oppia jakeissa 4–8 esitetyistä esimerkeistä? (b) Milloin Jumalan viha kohtaa epäuskoisia ihmisiä? (c) Herra pelastaa jumaliset koetukselta (KR92). Millaisia koetuksia kristityt kohtaavat tässä maailmassa? (d) Koetukset voivat joskus tuntua ylivoimaisilta ja viedä meidät uskon-kriisiin. Miten me voimme kestää tällaiset koetukset? (e) Onko koetuksilla myönteinen vai kielteinen vaikutus uskonelämäämme? (f) Millä tavoin Nooa ja Loot ovat meille esimerkkejä suhtautumisessa koetuksiin? (g) Kumpiko esimerkki on meille lohdullisempi?

**6.11.** (2:10) (a) Mitä Pietari tarkoittaa saastaisilla himoilla? (b) Mitä henkivalloilla tarkoitetaan? (c) Seurakunnissa esiintyneet harhaopettajat ylenkatsoivat herrauden. Mitä tämä tarkoittaa?

Jakeissa 10b–16 Pietari kuvaa harhaopettajien syntielämää. He kielsivät Kristuksen tulemuksen ja siihen liittyvän tuomion. Kun he eivät pelänneet tuomiota, he saattoivat tehdä syntiä estoitta. Heidän synneistään näkyvimpiä olivat röyhkeys (j. 10b–13a) ja aistillisuus (j. 13b–16).

**6.12.** (2:10b–11) (a) Mitä väärää siinä oli, että harhaopettajat herjasivat henkivaltoja? (b) Miksi hyvät enkelit eivät herjaa näitä pahoja henkivaltoja? (c) Mitä he sen sijaan tekevät? (d) Mitä vaaraa siitä on, jos kiinnitämme liikaa huomiota pahoihin henkivaltoihin? (e) Entä siitä, jos emme ota riivaajien vaikutusta huomioon riittävän vakavasti?

**6.13.** (2:12–13a) (a) Harhaopettajat herjasivat sitä, mitä eivät tunteneet. Langenneiden enkeleiden herjaaminen johtui siis osittain tietämättömyydestä. Mutta eikö tämä vapauta harhaopettajia vastuusta? (b) Mitä yhteistä harhaopettajilla ja eläimillä on? (c) Milloin harhaopettajat tuhoutuvat?

**6.14.** (2:13–14) (a) KR92: ”Heistä on nautinto mässäillä keskellä kirkasta päivää.” Mitä kummallista siinä on, että harhaopettajat mässäilivät keskellä kirkasta päivää? (b) ”He ovat tahra- ja häpeäpilkkuja.”Miten tämä vaikuttaa seurakuntaan? (c) Millainen ateria tässä on kyseessä? (d) Mitä em. kohta kertoo harhaopettajien käyttäytymisestä ehtoollisella? (e) Elämme seksikyllästeisessä maailmassa. Millaisia kiusauksia se tuo meille? (f) KR92: ”He viekoittelevat ihmisiä, jotka eivät vielä ole varmalla pohjalla.” Miksi harhaopettajat keskittyvät juuri tällaisten ihmisten viekoittelemiseen? (g) Miten nykyiset harhaopettajat toimivat saadakseen itselleen kannattajia? (h) Kuinka voimme välttyä joutumasta harhaopettajien uhreiksi? (i) Miten ahneuteen voi harjaantua? (j) Mitä kirouksen lapsi tarkoittaa?

**6.15.** (2:15–16)(a) Mitä ”suora tie” tarkoittaa? (b) Mitä VT kertoo Bileamista? (c) Miten VT:sta ilmenee, että hän rakasti vääryyden palkkaa? (d) Millä tavoin harhaopettajat vaelsivat Bileamin tietä?

Jaksossa 17–22 Pietari tuomitsee harhaopettajat.

**6.16.** (2:17)(a) Pietari vertaa harhaopettajiavedettömiin lähteisiin ja myrskytuulen ajamiin hattaroihin (tai sadepilviin, jotka tuulenpuuska hajottaa, KR92). Mitä nämä kielikuvat kertovat harhaopettajien opetuksesta? (b) Mitä pimeyden synkeys tarkoittaa?

Jakeissa 18–22 Pietari selittää, miksi harhaopettajat on määrätty helvettiin (j. 17b) ja kuinka he pettävät ja vahingoittavat ihmisiä opillaan ja elämällään (j. 17a).

**6.17.** (2:18)(a) Millaista harhaopettajien opetus oli? (b) Mikä heidän tavoitteenaan oli? (c) Millaisia ihmisiä harhaopettajat valitsivat uhreikseen? (d) Miksi äskenkääntyneet joutuvat helposti harhaopettajien saaliiksi?

**6.18.** (2:19) (a) Millaista vapautta harhaopettajat lupaavat viekoittelunsa kohteille? (b) Harhaopettajat lupaavat uhreilleen vapautta, vaikka eivät itsekään ole vapaita vaan (personoidun) turmeluksen orjia. Mitä ”turmeluksen orja” tarkoittaa?

**6.19.** (2:20–21) (a) Mitä nämä jakeet kertovat harhaopettajien uskonelämästä? (b) Mitä ”ensimmäinen” ja ”viimeinen” jakeessa 20 tarkoittavat? (c) Miksi luopion tilanne on pahempi kuin hänen tilansa oli ennen uskoon tuloa?

**6.20.** (2:22) (a) Millaisina eläiminä juutalaiset pitivät koiria ja sikoja? (b) Miten sananlasku ”Koira palaa oksennukselleen” kuvaa harhaopettajia? (c) Entä sananlasku ”Pesty (tai peseytynyt) sika rypee rapakossa”?

**7. Herran paluu on varma (3:1–7)**

Kirjeen vastaanottajien seurakunnissa esiintyvät harhaopettajat kielsivät Kristuksen paluun ja siihen liittyvän tuomion. Kun he eivät pelänneet tulevaa tuomiota, he saattoivat estoitta tyydyttää himojaan. Jaksossamme Pietari osoittaa, että Kristus palaa varmasti takaisin. Näin hän kumoaa väärien opettajien harhan.

**7.1.** (3:1) (a) Mikä mahtoi olla Pietarin edellinen kirje? (b) Mikä oli Pietarin vaikutin, kun hän varoitti lukijoita harhaopista?

**7.2.** (3:2) (a) Mikä ”Kristuksen käsky” voisi olla? (b) Miksi käsky on tässä yksikössä?

**7.3.** (3:3) (a) Mitä UT:ssa tarkoitetaan viimeisillä päivillä? (b) Muistatko muita UT:ssa mainittuja ennustuksia lopun aikojen eksytyksistä?

**7.4.** (3:4–7)(a) Millä harhaopettajat perustelivat Kristuksen paluun kieltämistään?] (b) Miten Pietari kumoaa heidän väitteensä? (c) Mitä maailmalle lopulta tapahtuu? (d) Mikä on kantava voima näissä Jumalan asioihin puuttumisissa? (e) Mikä siis oli perusvika harhaopettajien toiminnassa?

**8. Uudet taivaat ja uusi maa (3:8–13)**

Tuon ajan uskovat odottivat Kristuksen palaavan pian. Siksi hänen tulonsa viipyminen saattoi tuottaa heille pettymyksen. Eikö Jumala pidäkään lupaustaan?

**8.1.** (3:8) Vertaa Jumalan ajanlaskua ja ihmisten ajanlaskua!

**8.2.** (3:9) (a) Mistä lupauksesta tässä on kyse? (b) Keitä ”muutamat” mahtoivat olla?(c) Minkä johtopäätöksen nämä muutamat tekivät Kristuksen paluun viipymisestä? (d) Mikä tarkoitus Jumalalla on, kun Kristuksen tulo viivästyy? (e) Miksi lukijat tarvitsivat aikaa parannuksen tekemiseen?

**8.3.** (3:10) (a) Kristus tulee kuin varas. Mitä se tarkoittaa? (b) Jotkut yrittävät ennustaa Kristuksen tulon ajankohtaa. Mitä sanot siitä? (c) Mitä Herran päivänä (1:19) tapahtuu? (d) Voisiko atomisota saada aikaan maailmanlopun?

**8.4.** (3:11) (a) Kuinka Kristuksen tulon odotuksen tulisi vaikuttaa meidän vaellukseemme? (b) Millainen vaikutus Kristuksen tulon odotuksen herpaantumisella on uskoviin? (c) Onko mahdollista odottaa Kristuksen paluuta liian kiihkeästi?

**8.5.** (3:12) Kuinka voimme jouduttaa Kristuksen tuloa?

**8.6.** (3:13) (a) Muistatko muita raamatunpaikkoja, joissa Jumala on luvannut luoda uuden taivaan ja uuden maan? (b) Mikä on vanhurskauden asema nykyisessä maailmassa ja toisaalta tulevassa maailmassa? (c) Kun Kristus palaa, sekä elossa olevat uskovat että luomakunta muuttuvat. Vertaile näitä kahta muutosta!

**9. Kasvaminen Kristuksen tuntemisessa (3:14–18)**

**9.1.** (3:14) (a) Mitä uskovat odottavat? (b) Miksi uskovien on pyrittävä elämään vanhurskaasti? (c) Miten voimme noudattaa virren 151 kehotusta: ”Häävaatteet pidä puhtaina Jeesuksen veren voimalla”?(d) Joku voi silti ajatella, että koska hän ei kuitenkaan voi olla tekemättä syntiä, ei ole niin tärkeää pyrkiä pyhään elämään. Mitä sanot tästä?

**9.2.** (3:15) (a) Millaisen viisauden Jumalan oli antanut Paavalille? (b) Mikä merkitys on sillä, että Paavalin kirjeet rinnastetaan VT:n kirjoitusten kanssa?

**9.3.** (3:16) (a) Jotkut vääristelivät Raamatun kirjoituksia. Mikä ero vääristelemisellä ja väärinkäsittämisellä on? (b) Ketkä vääristelivät Raamatun kirjoituksia? (c) Miksi he vääristelivät Raamatun kirjoituksia? (d) Miksi harhaopettajat vääristelivät erityisesti Paavalin kirjeitä? (e)Miksi harhaopettajat vääristelivät Paavalin kirjeiden vaikeaselkoisia kohtia? (f)Miten Jumala suhtautuu Raamatun vääristelyyn?

**9.4.** (3:17) (a) Mikä ”luja pohja” on? (b) Pietarin mukaan tältä lujalta pohjata on mahdollista pudota. Mitä se tarkoittaa? (c) Miten tämä sopii yhteen Joh. 10:28:n kanssa? (d) Miten uskova voi pudota lujalta pohjata? (e) Miksi harhaopit viehättävät uskovia? (f) Miten me voimme välttyä joutumasta harhaopettajien saaliiksi? (g) Voisitteko mainita esimerkkejä nykyisistä harhaopeista?

**9.5.** (3:18) (a) Mikä on uskovan hengellisen kasvun päämäärä? (b) Miten sitä kohti päästään? (c) Miten voimme kasvaa Kristuksen armossa ja tuntemisessa? (d) Millä tavoin ihmiset, eläimet ja kasvit kasvavat? (e) Mitä yhteistä hengellisellä kasvulla on tällaisen luonnossa tapahtuvan kasvun kanssa? (f) Mitä kristillinen kilvoitus on? (g) Mitä mieltä olet opetuksesta, jonka mukaan hurmoskokemus (voimakas tunnekokemus) nostaa uskovan hetkessä korkeammalle hengelliselle tasolle? (h) Voimmeko saavuttaa hengellisessä kasvussamme tilanteen, johon voimme olla tyytyväisiä? (i) Miten voimme käytännössä antaa kunnian Kristukselle?

Herran päivä tuo tullessaan uuden aikakauden, uuden päivän, joka kestää ikuisesti. Meidän tulee antaa kunnia Kristukselle ja odottaa hartaasti hänen tuloaan.